
7.

Par nekustamā īpašuma “Ozlejas”, Meņģeles pag., Ogres nov., atsavināšanas procesa uzsākšanu
Ogres novada pašvaldībai (turpmāk – Pašvaldība) saskaņā ar ierakstu Zemgales rajona tiesas Meņģeles pagasta zemesgrāmatas nodalījumā Nr. 100000956574 pieder nekustamais īpašums, nosaukums “Ozlejas”, Meņģeles pag., Ogres nov., kadastra numurs 7476 001 0002, kas sastāv no zemes vienības, kadastra apzīmējums 7476 001 0028, 1,86 ha platībā (turpmāk – Nekustamais īpašums).

Saskaņā ar Ogres novada pašvaldības 2012. gada 21. jūnija saistošo noteikumu Nr. 16/2012 “Ogres novada teritorijas izmantošanas un apbūves noteikumi” (turpmāk –saistošie noteikumi Nr. 16/2012) 7. pielikumu “Ogres novada teritorijas atļautās un plānotas izmantošanas kartes” Nekustamais īpašums atrodas Meņģeles pagasta lauku teritorijā un tam noteikta funkcionālā zona “Lauksaimniecības teritorijas (L)”. 

Valsts zemes dienesta Nekustamā īpašuma valsts kadastra informācijas sistēmā (turpmāk – Kadastrs) Nekustamam īpašumam reģistrēts lietošanas mērķis: zeme, uz kuras galvenā saimnieciskā darbība ir lauksaimniecība (kods 0101).
Publiskas personas mantas atsavināšanas likuma (turpmāk – Atsavināšanas likums) 1. panta 11. punkta b) apakšpunkts noteic, ka zemes starpgabals ir publiskai personai piederošs zemesgabals, kura platība  lauku apvidos ir mazāka par pašvaldības saistošajos noteikumos paredzēto minimālo zemesgabala platību vai kura konfigurācija nepieļauj attiecīgā zemesgabala izmantošanu atbilstoši apstiprinātajam teritorijas plānojumam, vai kuram nav iespējams nodrošināt pieslēgumu koplietošanas ielai (ceļam).

Saistošie noteikumi Nr. 16/2012 nenoteic minimālo zemesgabala platību lauku apvidos, savukārt Ministru kabineta 2013. gada 30. aprīļa noteikumu Nr. 240 “Vispārīgie teritorijas plānošanas, izmantošanas un apbūves noteikumi” 65. punkts noteic, ka lauku teritorijās jaunveidojamās zemes vienības minimālā platība ir 2 ha, ja citos normatīvajos aktos vides un dabas aizsardzības, zemes pārvaldības vai lauksaimniecības un lauku attīstības jomā, teritorijas plānojumā vai lokālplānojumā nav noteikta lielāka minimālā platība. 
Nekustamajam īpašumam nav pieslēguma koplietošanas ielai (ceļam).

Nekustamais īpašums atzīstams par zemes starpgabalu.

Atsavināšanas likuma 4. panta pirmā daļa noteic, ka atvasinātas publiskas personas mantas atsavināšanu var ierosināt, ja tā nav nepieciešama attiecīgai atvasinātai publiskai personai vai tās iestādēm to funkciju nodrošināšanai, savukārt šī panta ceturtās daļas 1. punkts nosaka, ka atsevišķos gadījumos publiskas personas nekustamā īpašuma atsavināšanu var ierosināt zemes īpašnieks vai visi kopīpašnieki, ja viņi vēlas nopirkt zemesgrāmatā ierakstītu ēku (būvi), kas atrodas uz īpašumā esošās zemes, vai zemes starpgabalu, kas piegul viņu zemei.
Nekustamais īpašums nav iznomāts, nav nepieciešams Pašvaldības funkciju nodrošināšanai, līdz ar to Nekustamais īpašums nododams atsavināšanai.

Atbilstoši Kadastra kartei Nekustamam īpašumam piegulst divas zemes vienības, kadastra apzīmējumi 7476 001 0018 un 7476 001 0006, kas pieder privātpersonām.


Pašvaldību likuma 73. panta ceturtā daļa noteic, ka pašvaldībai ir tiesības iegūt un atsavināt kustamo un nekustamo īpašumu, kā arī veikt citas privāttiesiskas darbības, ievērojot likumā noteikto par rīcību ar publiskas personas finanšu līdzekļiem un mantu. 

Atsavināšanas likuma 5. panta pirmā daļa noteic, ka atļauju atsavināt atvasinātu publisku personu nekustamo īpašumu dod attiecīgās atvasinātās publiskās personas lēmējinstitūcija, savukārt Pašvaldību likuma 10. panta pirmās daļas 16. punktā noteikts, ka tikai domes kompetencē ir lemt par pašvaldības nekustamā īpašuma atsavināšanu un apgrūtināšanu, kā arī par nekustamā īpašuma iegūšanu.

Pamatojoties uz Publiskas personas mantas atsavināšanas likuma 4. panta pirmo daļu, 5. panta pirmo daļu, Pašvaldību likuma 10. panta pirmās daļas 16. punktu un 73. panta ceturto daļu,
balsojot: ar 19 balsīm "Par" (Andris Krauja, Artūrs Mangulis, Atvars Lakstīgala, Dace Kļaviņa, Dace Veiliņa, Dzirkstīte Žindiga, Gints Sīviņš, Ilmārs Zemnieks, Iluta Jansone, Jānis Iklāvs, Jānis Siliņš, Kārlis Ansons, Matīss Mežaks, Pāvels Kotāns, Raivis Rubīns, Raivis Ūzuls, Rūdolfs Kudļa, Santa Ločmele, Uldis Skudra), "Pret" – nav, "Atturas" – 1 (Mariss Martinsons), "Nepiedalās" – nav,
Ogres novada pašvaldības dome NOLEMJ:

1. Atļaut uzsākt Ogres novada pašvaldībai piederošā nekustamā īpašuma “Ozlejas”, Meņģeles pag., Ogres nov., kadastra numurs 7476 001 0002, kas sastāv no zemes vienības, kadastra apzīmējums 7476 001 0028, kopējā platība 1,86 ha, kā zemes starpgabala atsavināšanas procesu.
2. Kontroli par lēmuma izpildi uzdot Ogres novada pašvaldības izpilddirektoram.

(Sēdes vadītāja,
domes priekšsēdētāja A. Kraujas paraksts)

